Premierul Mihai Tudose s-a întâlnit, luni, la Palatul Victoria, cu ambasadorul SUA, Hans Klemm. Printre subiectele de discuție se află, cel mai probabil, parteneriatul strategic dintre România și SUA și recentele declarații critice ale oamenilor de afaceri din AmCham pe tema componentei economice din programul de guvernare al actualului Cabinet.

Întâlnirea a început la ora 13.00 la sediul Guvernului. Aceasta este prima vizită a unui ambasador pe care Mihai Tudose o primeşte în calitate de prim-ministru.

Ultima vizită oficială a lui Hans Klemm la Palatul Victoria a avut loc la jumătatea lunii martie, când s-a întâlnit cu fostul premier Sorin Grindeanu pentru o discuţie legată de înfiinţarea Muzeului Holocaustului.

Hans Klemm și Mihai Tudose se vor întâlni și mâine, cu ocazia recepției de 4 iulie, ziua națională a Statelor Unite, organizată de ambasada SUA la București.